153. löggjafarþing 2022–2023.

Þingskjal x — x. mál.

Stjórnarfrumvarp.

Frumvarp til laga

um breytingu á lögum um hollustuhætti og mengunarvarnir (geymsla koldíoxíðs).

Frá umhverfis-, orku- og loftslagsráðherra.

1. gr.

1. mgr. 33. gr. a orðast svo: Þessi kafli gildir um geymslu koldíoxíðs í jörðu á yfirráðasvæði Íslands, þar með talinni landhelgi þess, innan efnahagslögsögu og á landgrunni.

2. gr.

Eftirfarandi breytingar verða á 33. gr. c laganna:

a. 3. mgr. orðast svo:

Í þeim tilvikum þegar könnun þarf að fara fram, hefur handhafi könnunarleyfis einkarétt til könnunar á hugsanlegum geymslugeymi, auk forgangsréttar til starfsleyfis til geymslu á sama svæði að því tilskildu að könnun á svæðinu sé lokið, að öll skilyrði könnunarleyfis séu uppfyllt og að sótt sé um starfsleyfi til geymslu á gildistíma könnunarleyfis. Sækja skal um könnunarleyfi hjá Umhverfisstofnun.

b. Í stað orðanna „á meðan könnun stendur yfir“ í 4. mgr. koma orðin: á gildistíma könnunarleyfis.

c. 5. mgr. fellur brott.

3. gr.

33. gr. d laganna orðast svo:

Koldíoxíðstraumur skal vera að langmestu leyti úr koldíoxíði. Af þeim sökum má ekki bæta í hann úrgangi eða öðru efni í því skyni að farga þeim úrgangi eða öðru efni. Koldíoxíðstraumur getur þó innihaldið tilfallandi, tengd efni úr uppsprettunni, fönguninni eða niðurdælingarferlinu og snefilefni sem bætt er í hann til að auðvelda vöktun og sannprófun á flæði koldíoxíðs. Styrkur allra tilfallandi og viðbættra efna skal ekki vera svo hár að hann:

a. hafi skaðleg áhrif á áreiðanleika geymslusvæðis eða tengdra innviða,

b. stofni umhverfinu eða heilbrigði fólks í hættu,

c. brjóti í bága við kröfur annarrar viðeigandi löggjafar.

Rekstraraðili skal sjá til þess að innihald koldíoxíðsstraums sé efnagreint og að fram fari áhættumat sem staðfesti að mengunarstig koldíoxíðsstraums sé í samræmi við kröfur 1. mgr.

4. gr.

Eftirfarandi breytingar verða á 33. gr. g.:

1. 1. tölul. 1. mgr. orðast svo: Öll tiltæk gögn benda til þess að koldíoxíð sé fullkomlega og varanlega aflokað.
2. Nýr töluliður bætist við 1. mgr. og verður 2. tölul., svohljóðandi: Lágmarkstími sem Umhverfisstofnun ákvarðar sé liðinn. Sá lágmarkstími skal ekki vera styttri en 20 ár nema unnt sé að sýna fram á að koldíoxíð sé fullkomlega og varanlega aflokað áður en því tímabili lýkur.
3. Orðin „og geymslu“ í 3. tölul. 1. mgr. falla brott.

5. gr.

Eftirfarandi breytingar verða á 33. gr. h.:

1. 2. mgr. verður svohljóðandi: Aðgangur á grundvelli 1. mgr. skal veittur án mismununar, að teknu tilliti til eftirfarandi viðmiða:.
2. b-liður 2. mgr. verður svohljóðandi: markmiðs íslenskra stjórnvalda samkvæmt alþjóðlegum skuldbindingum um samdrátt í losun koldíoxíðs og reglum um föngun og geymslu koldíoxíðs í jörðu.
3. Tvær nýjar málsgreinar bætast við sem verða 4. mgr. og 5. mgr., svohljóðandi:

Rekstraraðili sem synjar um aðgang, vegna skorts á rými eða tengingu, skal gera allar nauðsynlegar úrbætur að því marki sem það er arðsamt eða ef hugsanlegur viðskiptavinur er reiðubúinn til þess að greiða fyrir þær, að því tilskildu að þær hafi ekki neikvæð áhrif á umhverfisöryggi flutnings og geymslu koldíoxíðs í jörðu.

Umhverfisstofnun skal setja í skilyrði í starfsleyfi um aðgang þriðja aðila að geymslusvæði í samræmi við viðmið 2. mgr.

6. gr.

Eftirfarandi málsliður bætist við 3. mgr. 33. gr. i.: Falli viðkomandi flutningskerfi eða geymslusvæði undir fleiri en eitt ríki í deilumáli sem nær yfir landamæri skulu hlutaðeigandi ríki hafa samráð sín á milli til þess að ákvæðum þessa kafla í lögunum sé beitt á samræmdan hátt.

7. gr.

Ný grein kemur á eftir 33. gr. i. með fyrirsögn, svohljóðandi:

*Samstarf yfir landamæri.*

Ef koldíoxíð er flutt yfir landamæri eða ef geymslusvæðin eða geymslusamstæðurnar liggja yfir landamæri skulu lögbær yfirvöld hlutaðeigandi ríkja í sameiningu uppfylla kröfur laga þessara og annarrar viðeigandi löggjafar.

8.gr.

Á eftir orðinu „geymslusvæðinu“ 1. mgr. 33. gr. j. bætist eftirfarandi: eða jafngildi tryggingar.

9. gr.

Lög þessi öðlast þegar gildi.

Greinargerð.

1. Inngangur.

Frumvarp þetta er samið í umhverfis-, orku- og loftslagsráðuneytinu. Ákvæði tilskipunar 2009/31/EB um geymslu koldíoxíðs í jörðu, voru innleidd með lögum nr. 12/2021 sem samþykkt voru á Alþingi vorið 2021. Frá samþykkt laganna hefur ráðuneytið unnið að gerð reglugerðar um frekari útfærslu á framkvæmd laganna í nánu samstarfi við Eftirlitsstofnun EFTA (ESA). Niðurstaða samvinnu stjórnvalda og ESA leiddi í ljós að ekki var neitt svigrúm við innleiðingu tilskipunarinnar þrátt fyrir að aðferð við steinrenningu koldíoxíðs sé frábrugðin þeirri aðferð sem lýst er í tilskipuninni. Er þar átt við þá útvíkkun orðalags og hugtaka sem lagt var upp með í lögum nr. 12/2021. Í lögunum var t.d. talað um niðurdælingu koldíoxíðs í stað geymslu þess. Það var gert að beiðni Carbfix ohf. sem hefur lagt áherslu á að í þeirri aðferð felist ekki geymsla, heldur steinrenni koldíoxíð með Carbfix-aðferðinni og að slíkt sé óafturkræft öfugt við hina hefðbundnu aðferð sem lýst er í tilskipun 2009/31/EB, þar sem koldíoxíði er komið fyrir í geymslu í holrýmum neðanjarðar, þar sem möguleiki er á því að það leki út.

Fulltrúar Umhverfis-, orku- og loftslagsráðuneytis og Umhverfisstofnunar áttu fund með ESA í byrjun febrúar 2022 þar sem farið var yfir reglugerðardrögin. Eftir þann fund uppfærði ráðuneytið reglugerðardrögin og orðalagið var fært enn nær orðalagi tilskipunarinnar. Á þeim fundi var einnig ákveðið að ESA myndi funda með framkvæmdastjórn ESB til að ræða hvort það gengi upp að nota orðið „niðurdæling“ í stað „geymslu“ í skilningi tilskipunarinnar, líkt og gert væri í íslensku lögum.

    Á fundi ráðuneytisins og ESA þann 21. mars 2022 greindu fulltrúar ESA frá niðurstöðu fundar þeirra við framkvæmdastjórn ESB um framangreint atriði. Niðurstaða þess fundar var sú að ekki væri unnt að nota orðið „niðurdæling“ í stað „geymslu“ við innleiðingu á tilskipuninni því sú orðnanotkun gæti leitt til misskilnings varðandi ýmsar aðrar kröfur sem settar væru fram í tilskipuninni. Á fundi framkvæmdastjórnarinnar og ESA hafi jafnframt verið lögð áhersla á það að tilskipunin væri tæknilega hlutlaus sem hefði í för með sér að aðrar aðferðir við geymslu koldíoxíðs en lýst væri í tilskipuninni, féllu einnig undir tilskipunina.

Að höfðu samráði við Umhverfisstofnun og í ljósi framangreinds var ákveðið að breyta orðalagi reglugerðardraganna í samræmi við orðalag tilskipunarinnar, þ.e. skipta út orðinu „niðurdæling“ fyrir „geymslu“. Sú breyting hafði í för með sér að einnig var nauðsynlegt að breyta orðalagi laga um hollustuhætti og mengunarvarnir, nr. 7/1998 (VI. kafla A laganna), laga um loftslagsmál, nr. 70/2012, og laga um umhverfismat framkvæmda, nr. 111/2021, því orðið „niðurdæling“ var notað í þeim tilvikum þar sem tilskipunin notaði orðið „geymsla“.

Ráðuneytið, í samráði við Umhverfisstofnun, vann að breytingu á orðalagi laga nr. 7/1998, um hollustuhætti og mengunarvarnir í samræmi við fyrrgreindar orðalagsbreytingar vegna innleiðingar tilskipunar 2009/31/EB. Breytingar þessar voru tæknilegs eðlis og settar fram í svokölluðum bandormi þar sem einnig þurfti að breyta orðalagi í lögum um loftslagsmál og lögum um umhverfismat framkvæmda og áætlana.

Ráðuneytið fór þess á leit við umhverfis- og samgöngunefnd Alþingis á vordögum 2022 að nefndin legði fram frumvarp um fyrrgreindar breytingar. Nauðsynlegt þótti að lögfesta breytingarnar á 152. löggjafarþingi til að gæta samræmis milli orðalags laganna og reglugerðarinnar og svo unnt yrði að gefa út fyrrgreinda reglugerð um geymslu koldíoxíðs sem fyrst en ekki bíða með framlagningu frumvarps þar til á 153. löggjafarþingi.

Meirihluti umhverfis- og samgöngunefndar mælti fyrir frumvarpi til laga um breytingar á lögum um hollustuhætti og mengunarvarnir, lögum um umhverfismat framkvæmda og áætlana og lögum um loftslagsmál sem varð að lögum nr. 67/2022.

Á pakkafundi ESA þann 8. júní 2022 var innleiðing tilskipunar 2009/31/EB rædd enn frekar. Á fundinum kom fram að ESA hefði nokkrar athugasemdir við innleiðingu tilskipunarinnar sem nauðsynlegt væri að bregðast við til viðbótar við þær sem settar voru fram í frumvarpi því sem varð að lögum nr. 67/2022. ESA vildi rýna betur lög nr. 12/2021 til að tryggja samræmi milli tilskipunarinnar og laganna. Athugasemdir ESA bárust í ágúst 2022. Frumvarp þetta er lagt fram til að bregðast við fyrrgreindum viðbótarathugasemdum ESA við lög nr. 12/2021 sem innleiddu ákvæði tilskipunar 2009/31/EB.

2. Tilefni og nauðsyn lagasetningar.

Þær breytingar sem lagðar eru til í frumvarpi þessu, eru nauðsynlegar til að bregðast við athugasemdum ESA við lög nr. 12/2021 sem innleiddu tilskipun 2009/31/EB um geymslu koldíoxíðs í jörðu, til þess að tryggja enn betur samræmi á milli íslenskra laga og tilskipunar 2009/31/EB. Tilskipunin er tengd reglum um viðskiptakerfi ESB með losunarheimildir sem hefur í för með sér að fyrirtæki sem taka þátt í viðskiptakerfi ESB með losunarheimildir geta dregið það koldíoxíð sem dælt er niður í jörðina til geymslu, samkvæmt reglum tilskipunar 2009/31/EB, frá losun sinni í vöktunaráætlun samkvæmt tilskipun 2003/87/EB um viðskiptakerfi ESB með losunarheimildir, sem skilað er til lögbærra yfirvalda í hverju ríki.

Eins og áður segir þá var tilskipun 2009/31/EB innleidd með lögum nr. 12/2021 sem eru breyting á lögum nr. 7/1998 um hollustuhætti og mengunarvarnir. Leiðarstefið í upphafi var að halda sérstöðu Carbfix aðferðarinnar á lofti og einblína á hvað væri sameiginlegt með báðum aðferðum við geymslu koldíoxíðs þ.e. niðurdælingu þess til geymslu í holrýmum neðanjarðar líkt og tilskipunin fjallar um og niðurdælingu til steinrenningar samkvæmt Carbfix aðferðinni. Nokkrir fundir hafa verið haldnir með sérfræðingum ESA en eftirlitsstofnunin mun leika stórt hlutverk varðandi ferli umsókna um starfsleyfi til geymslu samkvæmt lögunum. Samkvæmt 10. gr. tilskipunar 2009/31/EB er gert er ráð fyrir að aðildarríki geri umsóknir um starfsleyfi aðgengilegar framkvæmdastjórninni (ESA í tilviki EES/EFTA ríkja) innan mánaðar frá viðtöku þeirra, ásamt öðru efni sem lögbært yfirvald (Umhverfisstofnun) skal taka tillit til við ákvörðun um samþykkt geymsluleyfis (starfsleyfis til geymslu). Framkvæmdastjórnin (ESA) getur gefið út óbindandi álit, á drögum að geymsluleyfi (starfsleyfi til geymslu) innan fjögurra mánaða frá viðtöku draganna. Ef framkvæmdastjórnin (ESA) ákveður að gefa ekki út álit skal hún tilkynna aðildarríkjunum um það, ásamt rökstuðningi, innan eins mánaðar frá því að drög að leyfinu voru lögð fyrir hana. Fjallað er um skyldu Umhverfisstofnunar til að senda ESA drög að starfsleyfi í 6. mgr. 33. gr. c. laganna en nánar er fjallað um endurskoðun ESA á drögum að starfsleyfi í reglugerð um geymslu koldíoxíðs í jörðu sem var birt í B-deild stjórnartíðinda þann 20. desember og tók gildi 21. desember 2022 (nr. 1430/2022).

Ferlið við innleiðingu tilskipunarinnar hér á landi hefur tekið rúm tvö ár. Í þeirri vinnu hefur komið skýrt fram af hálfu ESA að ekkert svigrúm er til staðar varðandi orðnotkun og orðalag við innleiðinguna eins og talið var við undirbúning að frumvarpi því sem varð að lögum nr. 12/2021. Því er nauðsynlegt að breyta lögunum og á síðasta þingi var gerð tæknileg orðalagsbreyting með lögum nr. 67/2022 og nú eru lagðar til frekari breytingar með frumvarpi því sem hér er lagt fram. Ráðuneytið hefur fundað reglulega með sérfræðingum ESA varðandi innleiðingu tilskipunarinnar, með þátttöku annarra aðila þ. á m. með sérfræðingum framkvæmdarstjórnar ESB. Niðurstaða þessara funda hefur leitt til þess að breyta þarf orðalagi laganna til samræmis við orðalag tilskipunarinnar svo ekki leiki neinn vafi á því að koldíoxíð sem er dælt niður í jörðina til geymslu með Carbfix aðferðinni falli undir tilskipun 2009/31/EB um geymslu koldíoxíðs í jörðu.

3. Meginefni frumvarpsins.

Frumvarp þetta felur í sér breytingar á lögum nr. 7/1998 um hollustuhætti og mengunarvarnir sem lagðar eru til í kjölfar athugasemda frá eftirlitsstofnun EFTA við innleiðingu tilskipunarinnar með lögum nr. 12/2021 sem breyttu lögum um hollustuhætti og mengunarvarnir. Markmið frumvarpsins er að tryggja enn frekar samræmi ákvæða íslensku laganna og tilskipunar 2009/31/EB svo ekki leiki vafi á því að rekstraraðilar sem taka þátt í viðskiptakerfi ESB með losunarheimildir muni geta nýtt Carbfix tæknina við geymslu koldíoxíðs til frádráttar frá losun sinni.

Efni frumvarpsins varðar í fyrsta lagi gildissvið VI. kafla A. en ESA telur mikilvægt að tekið sé fram að lögin gildi á yfirráðasvæði Íslands því í 33. gr. a. er eingöngu talað um að kaflinn gildi innan efnahagslögsögu og á landgrunni Íslands.

Í öðru lagi eru lagðar til breytingar á ákvæði 33. gr. c. sem fjallar um könnunarleyfi og starfsleyfi til geymslu. Að mati ESA er ekki gerður nægur greinarmunur á þessum leyfum í núgildandi ákvæði.

Í þriðja lagi er lagt til breytt orðalag ákvæðis 33. gr. d. sem fjallar um samsetningu koldíoxíðsstraums til geymslu. Samkvæmt ESA, er nauðsynlegt að færa orðalag ákvæðisins enn nær orðalagi 12. gr. tilskipunarinnar og taka fram að koldíoxíðsstraumur skuli að langmestu leyti vera úr koldíoxíði.

Í fjórða lagi eru lagðar til minniháttar breytingar varðandi skilyrði fyrir flutningi ábyrgðar í 33. gr. g.

Í fimmta lagi eru lagðar til breytingar á 33. gr. h. sem fjallar um aðgang þriðja aðila að flutningskerfi og geymslusvæði til að skýra betur skilyrði fyrir aðgangi þriðja aðila. Einnig bætist við málsgrein sem áður var í 33. gr. c.

Í sjötta lagi bætist ný málsgrein við 33. gr. i. sem fjallar um lausn deilumála vegna aðgangs að flutningskerfi og geymslusvæði.

Í sjöunda lagi er lagt til að bætt verði við nýju ákvæði á eftir ákvæði 33. gr. i. sem fjallar um samstarf yfir landamæri. Ákvæðið verður til innleiðingar á 24. gr. tilskipunarinnar um sama efni.

Í áttunda lagi er lögð til viðbót við 33. gr. j sem fjallar um fjárhagslegar skyldur.

Að lokum eru lagðar til breytingar á 67. gr. laganna sem fjallar um stjórnvaldssektir en þar þarf að taka úr orðið „niðurdæling“ og setja „geymsla“.

4. Samræmi við stjórnarskrá og alþjóðlegar skuldbindingar.

Ekki er tilefni til að taka sérstaklega til skoðunar samræmi við stjórnarskrá þar sem efni frumvarpsins er í samræmi við skuldbindingar Íslands samkvæmt samningnum um Evrópska efnahagssvæðið og í samræmi við tilskipun 2009/31/EB um geymslu koldíoxíðs í jörðu.

5. Samráð.

Áform um breytingar á lögunum voru kynnt í samráðsgátt stjórnvalda dagana 17. ágúst til 2. september 2022. Tvær umsagnir bárust, önnur frá Landsvirkjun og hin frá Carbfix ohf. Landsvirkjun benti á að verkefni sem fyrirtækið hefur verið með í þróun vegna hefðbundinnar jarðvarmavinnslu, sem gengur út á það að skila aftur jarðhitavökva og gösum ofan í jarðhitageyminn, falli ekki undir gildissvið tilskipunar 2009/31/EB. Landsvirkjum leggur til að lögin verði skýr að þessu leyti þannig að ekki leiki vafi á því að endurniðurdæling koldíoxíðs við hefðbundna jarðvarmavinnslu sé fyrir utan gildissvið tilskipunar 2009/31/EB. Landsvirkjun vísaði m.a. til nefndarálits meirihluta umhverfis- og samgöngunefndar þegar frumvarp um breytingar á lögum um loftslagsmál lá fyrir Alþingi og var samþykkt sem lög nr. 12/2021. Í nefndaráliti sagði; *„Fram kom að niðurdæling koldíoxíðs í sama berggrunnssvæði og það er ættað úr, t.d. háhitasvæði með orkuveri og nálægu niðurdælingarsvæði eða niðurdæling innan t.d. olíu- eða jarðgasvinnslusvæðis fellur ekki undir umrædda tilskipun ESB. Um þetta fyrirkomulag niðurdælingar er notað hugtakið endurniðurdæling (e. re-injection). Nefndin minnir á þessa staðreynd en telur ekki þörf á að hugtakið sé skilgreint í lögunum.“*

Í ljósi þeirra breytinga sem gera þurfti á lögum nr. 12/2021 og þeirra ábendinga sem bárust frá ESA og framkvæmdastjórn ESB við vinnslu reglugerðar nr. 1430/2022, óskaði ráðuneytið í september 2022 eftir mati ESA á túlkun Landsvirkjunar (og meirihluta álits umhverfis- og samgöngunefndar). Í framhaldinu óskaði ESA eftir því að bera þá túlkun undir framkvæmdastjórn ESB.

ESA og framkvæmdastjórn ESB óskuðu eftir og fengu viðbótarskýringar og gögn frá Landsvirkjun og áttu fund með Landsvirkjun um málið. Von er á endanlegri niðurstöðu/mati ESA og framkvæmdastjórnarinnar í febrúar en samkvæmt bráðabirgðaniðurstöðu ESA fellur endurniðurdæling koldíoxíðs við hefðbundna jarðvarmavinnslu undir gildissvið tilskipunar 2009/31/EB og þar með þær kröfur sem þar eru settar fram m.a. um undirbúning vinnslu, umsóknir um geymsluleyfi og eftirlit.

Carbfix ohf. fór í umsögn sinni yfir ferilinn við innleiðingu tilskipunarinnar og bendir á að e.t.v. hefði mátt koma í veg fyrir endurteknar breytingar á lögunum ef reglugerðin, sem enn er í vinnslu, hefði verið tilbúin fyrr. Carbfix ohf. leggst hins vegar ekki á móti þeim breytingum sem fyrirhugaðar eru til að koma til móts við athugasemdir ESA.

Ráðuneytið hefur haldið fulltrúum Carbfix ohf. upplýstum um gang mála við vinnu reglugerðarinnar. Fundur var haldinn með fulltrúum Carbfix ohf. í lok mars 2022 um niðurstöður fundar ráðuneytisins og ESA varðandi hver hugtakanotkun reglugerðar og laga þyrfti að vera.

6. Mat á áhrifum.

Ekki er talið að frumvarp þetta, verði það samþykkt, muni hafa áhrif á hagsmunaaðila, almenning eða stjórnsýslu ríkisins.

Hins vegar má benda á fyrra mat á áhrifum sem fylgdi frumvarpi því sem varð að lögum nr. 12/2021 – þingskjal nr. 391 – 335. mál. Þar kom fram að ekki væri gert ráð fyrir auknum kostnaði fyrir ríkissjóð þar sem gert væri ráð fyrir því að Umhverfisstofnun myndi innheimta gjöld sem ætlað er að mæta kostnaði við eftirlit og yfirferð skýrslna. Helstu áhrif á stjórnsýslu og hagaðila mun felast í eftirliti með niðurdælingar- og geymslusvæðum og aðferðum við föngun og niðurdælingu (geymslu) koldíoxíðs. Eins væri um að ræða tilkynningarskyldu til ESA. Í matinu kom jafnframt fram að frumvarpið fæli í sér breytingu á innleiðingu tilskipunar 2009/31/EB um kolefnisföngun og geymslu sem hefði í för með sér tengingu við ETS-kerfið og nýsköpunarsjóð ESB. Aðilar munu geta sótt um styrki í nýsköpunarsjóð ESB sem veitir styrki til verkefna á uppbyggingar og reksturs á sviði kolefnisföngunar og geymslu.

Í afstöðuskjali fjármála- og efnahagsráðuneytisins dagsett 19. nóvember 2020 sem fylgdi mati á áhrifum sem fylgdi frumvarpi því sem varð að lögum nr. 12/2021 (þingskjal nr. 391 – 335. mál) kom fram undir liðnum aðrar ábendingar sem snúa að þáttum sem heyra undir verksvið FJR; „Vegna mögulegra tekjumöguleika með nýtingu auðlindarinnar þá er samkvæmt mbl. umhverfisráðuneytisins dagsett 18.11.2020 um nánast ótakmarkaða auðlind að ræða. Engu að síður ættu ráðuneytin að hafa vakandi auga fyrir möguleikum á gjöldum vegna nýtingar auðlindarinnar“.

Verði frumvarpið að lögum mun það styrkja innleiðingu tilskipunar 2009/31/EB í íslensk lög. Eftirlitsstofnun EFTA (ESA) hefur lagt mikla áherslu á að ákvæði laga til innleiðingar á tilskipuninni verði orðuð svo til nákvæmlega eins og tilskipunin er orðuð. ESA hefur einnig undirstrikað tæknilegt hlutleysi tilskipunarinnar sem hefur í för með sér að fleiri en ein aðferð við geymslu koldíoxíðs falla undir tilskipunina. Frumvarpið mun leiða til þess að tryggt verði að koldíoxíð sem rekstraraðilar, sem starfa innan viðskiptakerfis ESB með losunarheimildir, geyma í jörðu skv. lögunum verður hægt að draga frá losun sömu aðila. Þetta mun eiga við um alla rekstraraðila innan viðskiptakerfisins á evrópska efnahagssvæðinu.

Um einstakar greinar frumvarpsins.

Um 1. gr.

Lögð er til breyting á 33. gr. a laganna sem fjallar um gildissvið VI. kafla A. en ESA telur mikilvægt að tekið sé fram að lögin gildi á yfirráðasvæði Íslands því í 33. gr. a. er eingöngu talað um að kaflinn gildi innan efnahagslögsögu og á landgrunni Íslands. Ráðuneytið leitaði ráðgjafar hjá utanríkisráðuneyti varðandi rétt orðalag en samkvæmt utanríkisráðuneyti er gert ráð fyrir því að öll löggjöf sem sett er af Alþingi gildi á landi, innsævi og landhelgi sem hafi í för með sér að ekki þurfi að taka sérstaklega fram að löggjöf gildi á yfirráðasvæði Íslands. Það væri þó öruggara, að mati utanríkisráðuneytis, í ljósi þess að ESA hafi gert athugasemd við þetta tiltekna atriði, að breyta orðalagi 33. gr. a um gildissvið kaflans og taka fram að lögin gildi á yfirráðasvæði Íslands og landhelgi til viðbótar við efnahagslögsögu og á landgrunni.

Um 2. gr.

Þær breytingar sem lagðar eru til í 2. gr. frumvarpsins eru tilkomnar vegna kröfu ESA um aukinn skýrleika á þeim mun sem felst í útgáfu könnunarleyfis og í útgáfu starfsleyfis til geymslu. Lagt er til að bæta orðalag 3. mgr. svo skýr aðskilnaður verði á milli könnunarleyfis og starfsleyfis til geymslu.

Orðalag 4. mgr. er leiðrétt í samræmi við orðalag tilskipunarinnar.

5. mgr. 33. gr. c. er felld brott og færð yfir í 33. gr. h. sem fjallar um aðgang þriðja aðila að flutningskerfi og geymslusvæði, en þar er rétt staðsetning ákvæðisins sé tekið mið af tilskipuninni.

Um 3. gr.

Í 33. gr. d. er fjallað um samsetningu koldíoxíðsstraums til geymslu. Að mati ESA er nauðsynlegt að færa orðalag ákvæðisins enn nær orðalagi 12. gr. tilskipunarinnar sem fjallar um viðmiðanir og málsmeðferð við móttöku CO2 straums og taka fram að koldíoxíðsstraumur skuli að langmestu leyti vera úr koldíoxíði. Því er lagt til að orðalag 33. gr. d. verði orðað á sama hátt og 12. gr. tilskipunarinnar.

Um 4. gr.

Í 4. gr. eru lagðar til breytingar varðandi skilyrði fyrir flutningi ábyrgðar í 33. gr. g.

1. mgr. 1. mgr. er skipt í tvær málsgreinar þannig að aðgreining verði á milli skilyrðis um að flutningur ábyrgðar geti ekki átt sér stað fyrr en í fyrsta lagi þegar öll tiltæk gögn benda til þess að koldíoxíð sé fullkomlega og varanlega aflokað og í öðru lagi þegar lágmarkstími sem Umhverfisstofnun ákvarðar sé liðinn. Tekið er fram að sá tími skuli ekki vera styttri en 20 ár nema að unnt sé að sýna fram á að koldíoxíð sé fullkomlega og varanlega aflokað áður en því tímabili lýkur.

Lagt er til að orðin „og geymslu“ í 3. tölul. 1. mgr. falli brott en í d. lið 1. mgr. 18. gr. tilskipunarinnar er eingöngu talað um að niðurdælingarbúnaður skuli fjarlægður. Orðunum „og geymslu“ er því ofaukið.

Um 5. gr.

Lagðar eru til breytingar á 33. gr. h. sem fjallar um aðgang þriðja aðila að flutningskerfi og geymslusvæði. Breyta þarf 2. mgr. á þann veg að aðgangur skuli veittur án mismununar að teknu tilliti til viðmiða a- til d- liða 2. mgr. í stað þess að synjað sé um aðgang að teknu tilliti til viðmiðana. Lagðar eru til breytingar á b lið 2. mgr. til að þrengja orðalag b. liðar sem var að mati ESA of vítt orðað sem gæti leitt til erfiðrar túlkunar.

Um 6. gr.

Í sjötta lagi er lagt til að bæta nýjum málslið við 3. mgr. á 33. gr. i. sem fjallar um lausn deilumála vegna aðgangs að flutningskerfi og geymslusvæði. Þessi viðbót er í samræmi við 22. gr. tilskipunarinnar sem fjallar um lausn deilumála og er til þess fallin að auka skýrleika ákvæðisins.

Um 7. gr.

Lagt er til að ný grein komi á eftir 33. gr. i. þar sem fjallar um samstarf ríkja milli landamæra vegna flutnings á koldíoxíði en ákvæðið kveður á um mikilvægi þess að stjórnvöld þeirra ríkja sem hlut eiga að máli uppfylli þær kröfur sem gerðar eru í lögum þessum og í öðru regluverki, sbr. reglugerð nr. 1430/2022. Ákvæðið verður til innleiðingar á 24. gr. tilskipunarinnar sem fjallar um samstarf yfir landamæri.

Um 8. gr.

Lögð er til viðbót við 33. gr. j sem fjallar um fjárhagslegar skyldur en að mati ESA, og til að gæta samræmis við tilskipunina, er ekki nóg að ákvæðið vísi bara til tryggingar fyrir allri starfsemi á geymslusvæði heldur á rekstraraðili að geta lagt fram jafngildi tryggingar.

Um 9. gr.

Gildistökuákvæði sem þarfnast ekki skýringar.